Pro Bowl

**National Football League All-Star Game** (1939–1942), **Pro Bowl** (1951–2022) eller **Pro Bowl Games** (fra 2023) er et årlig arrangement i National Football League (NFL) hvor ligaens beste spillere blir hedret.

Formatet har endret seg gjennom årene. Mellom 1939 og 1942 eksperimenterte NFL med å arrangere en kamp mellom ligavinnerne og et lag av de beste spillerne fra de gjenværende lagene. Det første Pro Bowl  ble spilt i januar 1951 med de beste spillerne fra American/Eastern Conference mot de beste spillerne i National/Western Conference. Siden sammenslåingen med American Football League (AFL) i 1970 og ut 2013 og i 2017 var den offisielle tittelen vært **AFC–NFC Pro Bowl**, hvor de beste spillerne fra American Football Conference (AFC) møter de beste fra National Football Conference (NFC). Fra 2014 til og med 2016 eksperimenterte NFL med et format uten conferencer hvor lagene ble valgt av to kapteiner (som begge var innlemmet i Hall of Fame) istedenfor at spillere ble valgt fra begge conferencene.

Før sammenslåingen ble kampen spilt årlig etter NFL Championship Game. Mellom 1970 og 2009 ble kampen avholdt uken etter Super Bowl. Fra 2010 til 2022 ble den spilt søndagen før Super Bowl; dette resulterte i at spillere på de to lagene som møttes i tittelkampen ikke deltok.

I flere år hadde kampen lav interesse som følge av lav kvalitet, og seere og kommentatorer har uttrykt misnøye overfor den nåværende modellen. Kampen har lavere tilskuertall enn NFLs seriekamper, men har omtrent like tilskuertall som all-star-kamper i andre populære idretter, som Major League Baseball All-Star Game. Det viktigste for lagene er uansett å unngå at stjernespillere pådrar seg skader i kampen. Associated Press skrev at spillerne i kampen i 2012 «taklet hverandre som om de deltok i en putekrig». Til tross for kritikken blir utvalgte spillere uansett hedret på samme måte som motparter i andre ligaer, og å bli utvalgt ses på som en milepæl for de spillerne det gjelder. I september 2022 annonserte NFL at kampen skulle byttes ut med en flaggfotballkamp i 2023, samt en avtale med Peyton Mannings Omaha Productions for å endre Pro Bowl-uken til «Pro Bowl Games».

## Historie
Det første «Pro All-Star Game», med de beste spillerne fra -sesongen (samt tre spillere fra Los Angeles Bulldogs og Hollywood Bears som ikke var medlemmer av ligaen) ble arrangert 15. januar 1939 i Wrigley Field i Los Angeles. NFL All-Star Game ble igjen arrangert i Los Angeles i 1940 og deretter i New York og Philadelphia i henholdsvis 1941 og 1942. Selv om den originale planen var å gjøre det til et årlig arrangement ble all-star-kampen satt på vent etter 1942 på grunn av reiserestriksjoner innført under andre verdenskrig. I de første fem kampene spilte ligavinnerne mot en samling av ligaens beste gjenværende spillere. Ligamestrene vant de første fire kampene, men tapte i den siste av de fem.

Konseptet ble ikke introdusert igjen før i juni 1950 da Pro Bowl ble vedtatt. Kampen var sponset av Los Angeles Publishers Association. Det ble bestemt at kampen skulle ha to all-star-lag fra hver av ligaens to conferencer istedenfor det gamle formatet hvor ligamestrene møtte et all-star-lag, en avgjørelse ligaen tok for å unngå forvirring med Chicago College All-Star Game, en årlig kamp mellom ligamestrene og et all-star-lag bestående av collegespillere. Treneren for vinnerlaget i hver conference skulle lede lagene. Like før Pro Bowl og etter 1949-sesongen arrangerte All-America Football Conference, som sendte tre lag til NFL da AAFC ble nedlagt i 1950, sin egen all-star-kamp under navnet Shamrock Bowl.

De første 21 kampene i serien (1951–1972) ble arrangert i Los Angeles. De neste syv årene byttet kampen stadion årlig før den ble flyttet til Aloha Stadium i Halawa i Hawaii i 30 år fra 1980 til og med 2009. Pro Bowl 2010 ble spilt i Sun Life Stadium, Miami Dolphins’ hjemmebane og stadion for Super Bowl XLIV, den 31. januar. Dette var den første gangen noensinne at et Pro Bowl ble avholdt før tittelkampen (en avgjørelse tatt basert på dalende Nielsen ratings da kampen ble sett på som antiklimaktisk etter Super Bowl). Med den nye regelen hvor lagene ikke inkluderte spillere fra lagene som spilte i Super Bowl ble Pro Bowl flyttet tilbake til Hawaii i 2011, men ble da igjen spilt uken før Super Bowl.

Kampen i 2012 ble kritisert av tilskuere og journalister for svake prestasjoner (se under). Den 24. oktober 2012 sa NFLs kommissær Roger Goodell under et intervju på Sirius XM at dersom spillerne ikke var mer kompetitive i Pro Bowl 2013 var han ikke interessert i å fortsette å arrangere kampen. I følgende offseason jobbet NFL Players Association for å beholde Pro Bowl og argumenterte for flere regelendringer i forkant av kampen i 2014. Blant annet ble det foreslått at kampene ikke lenger var AFC mot NFC, men at lagene heller ble draftet. I 2014 var Jerry Rice og Deion Sanders utnevnt alumnuskapteiner, og deres lagkapteiner var Drew Brees og Robert Quinn (Rice) og Jamaal Charles og J.J. Watt (Sanders).

Den 9. april 2014 annonserte NFL at Pro Bowl 2015 skulle spilles uken før Super Bowl i University of Phoenix Stadium i Glendale i Arizona den 25. januar 2015. Kampen returnerte til Hawaii i 2016, det siste året hvor kampen ble spilt med det nye formatet.

I 2017 vurderte ligaen å arrangere kampen i Maracanã Stadium i Rio de Janeiro i Brasil, som ville blitt den første gangen at kampen ble spilt utenfor USA. NFL vurderte også å arrangere fremtidige Pro Bowls i Mexico og Tyskland, med håp om at det kunne øke interessen for idretten i internasjonale markeder som vil føre til økte seertall. En rapport publisert 19. mai 2016 indikerte at Pro Bowl 2017 skulle arrangeres i det nylig oppussede Camping World Stadium i Orlando i Florida; Orlando slo Brasil (som ikke hadde nådd siste runde i avstemningen), Honolulu, Houston og et bud fra Sydney i Australia om å arrangere kampen. Den 1. juni 2016 annonserte ligaen at de skulle gå tilbake til det gamle formatet hvor de beste spillerne fra hver conference møttes i kampen.

Siden Pro Bowl 2017 har NFL også arrangert en rekke med arrangementer på siden i forkant av kampen under navnet Pro Bowl Skills Showdown, som inkluderer pasningskonkurranser og kanonballkamper mellom spillere.

Pro Bowl 2021 ble kansellert på grunn av koronaviruspandemien, og Allegiant Stadium i Las Vegas fikk istedenfor arrangere Pro Bowl 2022. og ligaen valgte heller å hedre spillerne som ble utvalgt. Det ble også arrangert en kamp i Madden 21 med Deshaun Watson, Kyler Murray, Snoop Dogg og flere. Det ble stemt på og utvalgt spillerstaller til kampen i 2021, og ble arrangert alternativ dekning på TV og via strømmingstjenester.

I mai 2022 stilte kommissær Roger Goodell spørsmål ved Pro Bowls fremtid, da han erklærte at det eksisterende systemt «ikke virket» og at ligaen trengte «en annen måte å feire spillerne» på. Den 26. september 2022 |ble det annonsert at NFL i 2023 heller skulle arrangere «The Pro Bowl Games» i samarbeid med Peyton Mannings Omaha Productions hvor det heller skulle avholdes en flaggfotballkamp.

## Valg av spillere

Spillere blir stemt inn av trenere, spillerne selv og tilhengere, hvor stemmene for hver av de tre gruppene utgjør en tredjedel av stemmene. Tilhengere avgir stemme på NFLs nettsider. Det blir også valgt ut erstatningsspillere til kampen dersom noen ikke kan stille på grunn av skade. Før 1995 var det kun spillerne og trenerne som valgte ut Pro Bowlerne.

For å bli sett på som en Pro Bowler i et gitt år må en spiller enten være en av de første som blir utvalgt, eller godta en invitasjon som en alternate; alternates som velger å ikke delta blir ikke ansett som Pro Bowlere. Siden 2010 har spillerne på de to lagene som nådde Super Bowl ikke spilt i Pro Bowl, og blir da automatisk erstattet av alternates. Spillere som hadde blitt invitert som alternates, men ikke kan spille da de nådde Super Bowl, blir også sett på som Pro Bowlere (et eksempel er Tom Brady i Pro Bowl 2017).

Fra 2014 til 2016 ble ikke spillere plassert på et lag basert på hvilken conference de spilte i; de ble istedenfor utvalgt og deretter draftet av lagkapteiner.

## Trenere
Da Pro Bowl ble arrangert etter Super Bowl var det vanligvis hovedtrenerne for lagene som tapte i AFC og NFC Championship Game samme sesong som ledet lagene i Pro Bowl. Fra 1978 til 1982 var det hovedtrenerne for de høyest rangerte divisjonsvinnerne som tapt i divisjonsrunden som ledet lagene. I 1983 gikk NFL tilbake til å velge trenerne for de tapende lagene i conference championship-kampene. I Pro Bowl 1999 mått Bill Parcells, hovedtrener for New York Jets som tapte mot Denver Broncos i AFC Championship Game, stå over kampen på grunn av helseproblemer, og Jets’ assisterende hovedtrener Bill Belichick tok over for ham.

Da Pro Bowl ble flyttet til helgen mellom Conference Championship-kampene og Super Bowl i 2009 ble det trenerstallen for laget med best resultat i seriespillet som ble slått ut i divisjonsrunden av sluttspillet som ledet laget fra sin conference i Pro Bowl, samme format som ble brukt mellom 1978 og 1982. Det forble slik ut 2013 og ble plukket opp igjen i 2017. Dersom de tapende lagene i hver conference hadde samme seriespillresultat ville trenerne fra laget med høyest seed bli utvalgt til Pro Bowl. Fra 2014 til 2016 kom trenerne fra de to lagene med best resultat som ble slått ut i divisjonsrunden (i Pro Bowl 2015 forlot John Fox jobben sin med Denver etter et tap mot Indianapolis i sluttspillet samme år, og Baltimores John Harbaugh tok over. Året etter tok Green Bays assistenttrener Winston Moss over etter at Mike McCarthy måtte tre av på grunn av sykdom).

## Utmerkelser

Mellom 1951 og 1956 ble det utnevnt en Player of the Game. Fra 1957 til 1971 ble det utdelt troféer til en Outstanding Back og en Outstanding Lineman. I 1972 og siden 2014 har det blitt utdelt premier til både en Outstanding Offensive Player og en Outstanding Defensive Player. Mellom 1973 og 2007 ble kun én spiller utnevnt til Player of the Game (utmerkelsen ble derimot gitt til tre spillere i samme kamp tre ganger). I 2008 ble navnet på utmerkelsen endret til Most Valuable Player (MVP).

Spillere blir kompensert for å delta i kampen og spillerne på vinnerlaget blir bedre betalt. Tabellen under viser hvor mye spillere har fått de siste par årene:

## Regelendringer
Selv om det ikke er innført en offisiell regel mot takling har spillerne i Pro Bowl for det meste kommet til enighet om at takling skal holdes til et minimalt nivå. På de fleste plays gir spilleren med ballen opp så snart en forsvarsspiller tar tak i ham, eller går frivillig over sidelinjen. Ligaen har vurdert å legge ned regler mot takling eller kontakt generelt.

I tillegg har Pro Bowl noen få regelendringer fra vanlige NFL-kamper som skal gjøre kampen tryggere, og som eventuelt kan implementeres i fremtidig seriekamper i NFL.

*Angrepet kan ikke gå i motion eller flytte seg
*Angrepet må ha en running back og en tight end i alle formasjoner
*Angrepet kan ha opp til tre mottakere på samme side
*Intentional grounding er ikke tillatt
*Det er ikke lov å rushe passeren
*Det kan kastes mer enn én fremoverpasning på samme play
*Forsvaret må være i 4–3, men Cover 2 og press coverage er tillatt
*Det er ikke lov å blitze; defensive ends og tackles kan rushe under pasningsspill forutsett at de er på samme side av ballen
*Ingen taklinger fra blindsonen eller under livet
*Ikke lov å rushe punteren, kickeren eller holderen
*Myntkast avgjør hvem som mottar ballen først; taperen får ballen i tredje periode. Dette gjentas dersom det blir nødvendig med overtid
*Avspark er elimintert (inkludert frispark)
*Punt returns fjernes da alle baller regnes som fair catch
*Lag begynner på egen 25-yard linje etter en scoring og ved begynnelsen av hver halvdel
*Dersom et lag som ellers ville foretatt et avspark ønsker å beholde ballen (situasjoner hvor et onside kick ville blitt forsøkt) kan de ta ett play fra egen 25-yard linje; dersom ballen blir flyttet 15 yards får laget beholde ballen
*Mottakere kan reagere eller løfte en fot uten å få en straffe
*Spillklokken varer i 35 sekunder
*En dyp middle safety må stå mellom midtsonemerkene
*Plays kan gå gjennom replay review
*44 spillere i spillerstallen for hvert lag
*Two-minute warning gjelder i alle kvarterene pluss i overtid
*Kampklokken fortsetter selv ved mislykkede pasninger, utenom når det er 2 minutter igjen av kvarteret
*Begrenset kontakt er tillatt forutsett at spilleren med ballen er omringet av motspillere

Dersom stillingen er uavgjort etter ordinær spilletid blir det arrangert overtid på 15 minutter (hvor hvert lag får to timeouts per periode), og i første overtidsperiode får lag begge lag en sjanse til å score en touchdown. Dersom begge lag klarer dette fortsetter kampen med sudden death-regler. Etter disse forsøkene gjelder sudden death-regler. Pro Bowl kan ikke ende uavgjort, i motsetning til kamper i sesongoppkjøringen og seriespillet.

Siden 2023 har ligaen arrangert en flaggfotballkamp på en bane som er 50×28 yards, eller omtrent 45×25 meter, med syv lag på hvert lag, to halvdeler på ti minutter med en halftime på 15 minutter, pluss flere overtidsperioder på fem minutter. På overtid får lagene et forsøk hver på å score, uavhengig av om et lag scorer en touchdown. Dersom det er uavgjort etter dette vinner neste lag som scorer. Lag kan ikke punte ettersom banen er så liten.

## Uniformer

Lagene er satt sammen av spillere fra forskjellige lag, og kan derfor ikke bruke sine egne uniformer. De bruker istedenfor hjelmene som hører til sine originale lag, men resten av uniformen er enten blå for NFC eller røde for AFC, med hvite trøyer med blå eller røde detaljer for bortelaget.

I tidlige Pro Bowl, hvor spillere fra Eastern og Western Division møttes i Los Angeles Memorial Coliseum, brukte lagene samme uniform fra 1950-tallet til midten av 1960-tallet; Eastern Division brukte skarlagensrøde trøyer med hvite numre og en hvit skulderstripe, hvite bukser med en rød stripe, røde sokker og en enkel rød hjelm. Western Divison brukte hvite trøyer med kongeblå numre og en trippel stripe på ermene, med hvite bukser med en blå stripe, blå sokker og en enkel blå hjelm. Fra januar 1967 til januar 1970 brukte begge lagene hjelmer i gull med ligaens logo på sidene; Eastern Division hadde en rød-hvit-rød stripe og Western hadde en lik stripe i blå-hvit-blå. Spillerne brukte sine egne hjelmer i Los Angeles, som deretter ble dekorert før kampen. I 1970 hadde hjelmene '50 NFL'-logoen som feiret at ligaen var 50 år gammel.

I de tidlige årene av AFC-NFC Pro Bowl brukte spillerne ikke sine egne lags hjelmer som de gjør nå. AFC All-Stars brukte røde hjelmer med en hvit A og NFCs spillere brukte en solid hvit hjelm med en blå N. AFC brukte hvite trøyer og røde bukser, mens NFC brukte blå trøyer og hvite bukser.

Dersom to spillere utvalgt til Pro Bowl bruker samme uniformnummer kan de begge bruke nummeret i kampen, noe som ikke alltid var mulig. I Pro Bowl 2008 brukte flere spillere på samme lag det samme uniformnummeret. Washington Redskins’ Offensive tackle Chris Samuels, tight end Chris Cooley og long snapper Ethan Albright brukte alle nummer 21 til minne om lagkamerat Sean Taylor som ble drept under -sesongen.

Den 7. oktober 2013 avduket Nike nye uniformer for Pro Bowl 2014 hvor de røde, hvite og blå fargene som hade blitt brukt gjennom kampens historie ikke kom til å være en del av uniformen. Ettersom conferenceformatet ikke ble brukt mellom 2014 og 2016 brukte det ene laget en hvit uniform med oransje detaljer og det andre en grå uniform med grønne detaljer. Det nye designet fikk blandet respons fra tilhengere og journalister, og noen nevnte at det ville se ut som en kamp mellom Oregon og Oklahoma State.

Siden conferenceformatet ble reintrodusert i 2017 har ligaen brukt samme tilnærming som for NFL Color Rush hvor trøyene, buksene og sokkene bruker samme farge (rødt for AFC og blått for NFC).

Etter at formatet ble endret fra 2023 av var ikke reglene rundt uniformbruk like strenge. Spillere brukte røde (AFC) eller blå (NFC) trøyer og enten grå eller sorte bukser. Noen spillere brukte caps og kompresjonstights.

## Kampresultater
### NFL All-Star Games (1938–1942)
:*Det ble ikke utnevnt en Most Valuable Player i disse kampene.*

### NFL Pro Bowls (1950–1969)

### AFC–NFC Pro Bowls (1970–2012)

### Pro Bowls uten conferences (2013–2015)

### AFC–NFC Pro Bowls (2016–2022)

### Pro Bowl Games (2023–nå)

## Stadioner
* Wrigley Field (1939)
* Gilmore Stadium (januar og desember 1940)
* Polo Grounds (januar 1942)
* Shibe Park (desember 1942)
* Los Angeles Memorial Coliseum (1951–1972, 1979)
* Texas Stadium (1973)
* Arrowhead Stadium (1974)
* Miami Orange Bowl (1975)
* Louisiana Superdome (1976)
* Kingdome (1977)
* Tampa Stadium (1978)
* Aloha Stadium (1980–2009, 2011–2014, 2016)
* Sun Life Stadium (2010)
* University of Phoenix Stadium (2015)
* Camping World Stadium (2017–2020, 2024)
* Allegiant Stadium (2022–2023)

## Rekorder

### Spillere med flest invitasjoner
Per Pro Bowl 2024 har 29 spillere blitt invitert til Pro Bowl minst 11 ganger i løpet av sine karrierer. Sett bort fra de som fremdeles spiller eller foreløpig ikke har oppnådd kriteriene har alle disse blitt innlemmet i Pro Football Hall of Fame. Da han ble invitert til Pro Bowl 2022 satte quarterback Tom Brady rekorden med 15 invitasjoner.

## TV
Pro Bowl ble originalt rotert mellom CBS og NBC fra 1971 til 1974; det andre nettverket dekket Super Bowl. Senere ble kampen inkludert i *[[Monday Night Football]]*-pakken på ABC fra 1975 til 1987 og igjen fra 1995 til 2003. Fra 2004 til 2006 solgte ABC rettighetene til søsternettverket ESPN (som hadde dekket kampen mellom 1988 og 1994). I de årene var det kommentatorene for *[[ESPN Sunday Night Football]]* som dekket kampen. Etter flere år med dalende seertall vurderte ABC tidlig på 2000-tallet å flytte kampen til mandag kveld. Idéen ble derimot droppet da ABC valgte å selge rettighetene til ESPN.

Fra 2007 til og med 2014 var det samme nettverk som sendte Super Bowl det året som også dekket Pro Bowl. Kampen på CBS i 2007 ble avholdt på lørdagen etter Super Bowl XLI på grunn av den 49. Grammy-utdelingen. I 2008 var det Fox som dekket Super Bowl XLII og Pro Bowl. Det samme gjaldt i 2009 da kampen ble sendt på NBC, som også dekket Super Bowl XLIII. CBS solgte rettighetene til kampen til ESPN i 2010, da kampen ble spilt uken før Super Bowl i samme stadion, Sun Life Stadium. CBS valgte også å ikke dekke kampen i 2013, og den ble da sendt på NBC. Fra og med Pro Bowl 2015 ble kampen sendt på ESPN, frem til den også begynte å bli sendt på ABC i 2018.

ESPN holdt deretter eksklusive rettigheter for Pro Bowl fra 2015 og ut 2022, men kampen ble også sendt på ABC i 2018 da begge selskapene er eid av The Walt Disney Company). Disney XD begynte også å dekke kampen i 2019.

### Mest sette Pro Bowls
:*Siden 2000*

### Blackout
Før 2015 var Pro Bowl inkludert i NFLs blackoutregler som krevde at kampen ikke kunne sendes på TV innen  av stadionet dersom alle billettene ikke ble solgt. I 2015 fjernet NFL derimot blackoutregelen.

## Kritikk
### Kvalitet
I flere tiår har Pro Bowl blitt kritisert som en galla fremfor en fotballkamp. Dette kommer av at deltakelse i kampen er frivillig, spillere blir stemt inn, og spillere og trenere ønsker å unngå skade i en kamp som ikke betyr noe.

Selv om spillere blir kompensert for å delta i et Pro Bowl kan denne kompensasjonen tilsvare mindre enn 1 % av en stjernespillers lønn. Flere av de beste spillerne har takket nei til invitasjoner over årene, som har ført til at det ikke nødvendigvis er ligaens beste spillere som deltar i kampen. Dette ble enda mer merkbart da ligaen introduserte en mulighet for folk å stemme på sine favoritter (se valg av spillere).

Kampene blir også kritisert fordi spillerne–især de på forsvar–ikke spiller med samme intensitet som de ville gjort i serie- eller sluttspillet. Dette kommer at av skadede spillere har en såpass stor effekt på et lags suksess i NFL sammenlignet med de andre store idrettene i USA. Av denne grunnen har NFL, i motsetning til NBA, NHL og Major League BaseballMLB (som alle har sine all-star-kamper under en pause midt i sesongen) valgt å arrangere Pro Bowl etter sesongen er over. Dette betyr at om en spiller skulle blitt skadet i Pro Bowl hadde de hatt minst seks måneder med rehabilitering før neste sesong begynner. Fra 2010 av ble Pro Bowl derimot flyttet fra uken etter Super Bowl til uken etter. På grunn av skaderisikoen har spillere fra de to lagene som deltar i Super Bowl ikke lenger mulighet til å delta, som fører til at flere stjernespillere må stå over kampen.

I 2012 var det klart at forsvarsspillerne ikke tok kampen seriøst, åpenbart både for de som så kampen og de som så at det ble scoret 100 poeng i kampen. En NFL-spiller som så på kampen sa «They probably should have just put flags on them,» en referanse til at kampen minnet mer om flaggfotball. Kommissær Roger Goodell sa at kampens kvalitetsnivå måtte heves, ellers kunne den like greit avlyses helt. Hele lag har også avslått invitasjoner etter tap i conference championship-kampene, som New England Patriots i 2015, som hadde fem startere i spillerstallen for Pro Bowl. Dette var en av faktorer som førte til at Pro Bowl 2016 var en kamp som bestod mer av oppadkommende spillere. 133 spillere ble invitert (inkludert de som var fraværende) og inkluderte quarterback Jameis Winston i sitt første år istedenfor anerkjente veteraner som Tom Brady og Carson Palmer, som begge var aktuelle for NFL MVP i  før de tapte i sine conference championships. I 2022 og 2023 takket Josh Allen nei til en invitasjon til Pro Bowl for å spille i golfturneringen AT&T Pebble Beach Pro-Am, avgjørelser han selv sa var for å gi ham muligheten til å komme seg fra flere småskader han hadde pådratt seg. I 2023 beskrev Las Vegas Raiders running back Josh Jacobs arrangementet som tullete, og sa at han heller ville reise på ferie enn å spille i Pro Bowl. Det året ble Pro Bowl Games arrangert i Raiders’ hjemby.

### Valg av spillere
At tilhengere nå kan stemme spillere inn til Pro Bowl har ført til noe kritikk, da disse stemmene teller som en tredjedel av totalen. Noen lag får flere spillere valgt inn fordi tilhengere ofte stemmer på spillere fra sine favorittlag, og ikke nødvendigvis ligaens beste spillere. I Pro Bowl 2008 satte Dallas Cowboys en rekord da 13 spillere ble valgt til Pro Bowl. «Dersom du befinner det i et mindre marked får ingen egentlig sett deg spille,» sa Minnesota Vikings cornerback Antoine Winfield, som tilbrakte store deler av sin karriere med Buffalo Bills, et lag med et relativt lite marked. «Dersom du er en rolig kar er det vanskelig å tiltrekke seg oppmerksomhet. Du kan bare jobbe hardt og spille.» Winfield nådde Pro Bowl i 2008 etter ti sesonger uten en invitasjon.

Spillernes avstemning har også blitt kritisert. Det er ikke uvanlig at spillere velger de samme andre spillerne gang på gang; tidligere offensive lineman (og ekspert for *[[Sports Illustrated]]*) Ross Tucker har vist til politikk, personlige vendettaer og kompensasjon for skader som avgjørende faktorer for hvem spillere stemmer på. Spillere som ikke lenger får mye spilletid kan dermed fremdeles ende opp med å bli valgt til Pro Bowl om de er populære blant andre spillere, noe som ofte skjer med offensive linemen som ikke har så mange statistikker å vise til. I 2010 innrømmet for eksempel Baltimore Ravens linebacker Terrell Suggs at han stemte på Ryan Fitzpatrick (daværende reservequarterback for Buffalo Bills) istedenfor Tom Brady, som ble utnevnt NFL MVP ikke fordi han mente at Fitzpatrick var en bedre spiller, men snarere fordi han mislikte Bradys New England Patriots.

Enkelte spillere har overraskende få invitasjoner til Pro Bowl til tross for imponerende karrierer. Hall of Fame running back John Riggins ble kun utvalgt én gang i sin karriere, som varte fra 1971 til 1985. Han ble ikke valgt året han satte en ny rekord for touchdowns på løp i en sesong og hvor laget hans vant Super Bowl (han ble derimot utpekt til All-Pro). Hall of Fame linebacker Ray Nitschke ble også kun utvalgt en gang, til tross for å ha blitt utpekt All-Pro syv ganger og utnevnt MVP i NFL Championship Game 1962. Defensive back Ken Riley ble ikke utvalgt i løpet av sine 15 sesonger, til tross for at han hadde 65 interceptions som var fjerde flest i NFLs historie da han pensjonerte seg. Tidligere halfback for Jacksonville Jaguars Fred Taylor, som er #15 i yards på løp noensinne, ble invitert til sitt første Pro Bowl i 2007 til tross for å ha hatt 4,6 yards per løp i snitt i sin karriere, #6 blant tidenes 30 beste på løp. Aaron Smith ble utvalgt én gang i løpet av sine 13 år (2004) til tross for at han vant to Super Bowl-ringer med Pittsburgh Steelers og ble inkludert i *[[Sports Illustrated]] 2000s All Decade Team*, til tross for at forsvarsspillere på samme lag som han, som Troy Polamalu, Casey Hampton og James Harrison ble valgt ut til flere Pro Bowls i løpet av hans karriere; Smith ble ofte utpekt som en av NFLs mest undervurderte spillere i løpet av hans karriere.

## Se også
*American Football League All-Star games
*All-America Football Conference All-Star Game
*Chicago College All-Star Game – en rekke kamper mellom lag i NFL og all-star lag fra college
*Rekorder i NFL Pro Bowl

## Referanser


## Eksterne lenker
*
*
*The Complete History of the Pro Bowl
*Offisielt nettsted for NFL